Page:Ludus Coventriae (1841).djvu/187

 Gold I gyff the in this halle, And know the for my Lorde.

Secundus rex. Lorde, I knele upon my kne; Sote encence I offere to the, Thow xalte be the fyrst of hyȝ degré, None so mekelle of myght! In Goddes howse, as men xalle se, Thow xalt honor the Trynité, Iij. personys in oon Gode free, And alle oo lord of myght!

Tertius Rex. Lorde, I knele downe be thy bede, In maydyns flesche thou arte hede, Thy name xal be wyde rede, And kyng over alle kynges. Byttyr myre to the I brynge, ffor byttyr dentes on the thei xalle dyng, And byttyr deth xalle be thi endyng, And therfor I make mornyng.

Maria. Kyngges kynde, ffrome the fende God ȝow defende! Homwarde ȝe wende, And to your places ȝe lende, That ȝe xulde tende.

Primus rex. Now have we the place fownde, To Herode go we this stownde, With owr wordes we were bownde, That we xulde cum ageyne. Go we a pace and sey owr speche, ffor we have fownde our Lorde and leche; Alle the truth we wylle hem teche, How the kyng is borne of a quene.